Twee in spogmotor doodgeskietTwee insittendes van ŉ Ferrari het Sondagaand in ŉ koeëlreën in Soweto gesterf. ()Foto: Twitter / @Freezabdb Twee insittendes van ŉ Ferrari het Sondagaand in ŉ koeëlreën in Soweto gesterf. Die voorval het omstreeks 22:00 op die hoek van Chris Hani- en Klipvalleyweg plaasgevind. Volgens kapt. Mavela Masondo, polisiewoordvoerder, is die 41-jarige bestuurder van die motor en sy vroulike passasier (21) op die toneel dood verklaar. “Die Ferrari was besig om te ry toe ŉ Toyota Etios met ŉ onbevestigde aantal insittendes die motor geblokkeer en op die man en vrou begin skiet het. Die Etios het ná die skietery weggejaag.” Masondo sê die verdagtes het outomatiese vuurwapens en pistole gebruik. Niemand is nog in verband met die voorval in hegtenis geneem nie. “Die polisie ondersoek ŉ moordsaak. Enigiemand met inligting word versoek om die polisie by 011 527 0000 te kontak,” sê Masondo.